戲韓子師
作者：韓元吉
朝代：宋

paragraphs: 讀書堂前霜月明，讀書堂後霜風聲。
主人讀書已萬卷，足踏省戶還專城。
朅來掩關卧不出，左擁韋編右瑶瑟。
似聞天女亦愛靜，便喜蘭房長英物。
我舍應門纔一兒，趙子尤作仙果遲。
白頭相看輒浩歎，玉樹獨滿君家墀。
我歌聲長君且聽，不特交遊幸同姓。
極知玉盎有新醅，每恨金觴乃無柄。
從君泥飲不作難，景物過清天復寒。
犀錢湯餠未免俗，琵琶與箏當合彈。